b"\n_START_ARTICLE_\nCarl 16. Gustav af Sverige\n_START_SECTION_\nF\xc3\xb8dsel og opv\xc3\xa6kst\n_START_PARAGRAPH_\nCarl Gustaf blev f\xc3\xb8dt den 30. april 1946 p\xc3\xa5 Haga slott i Solna n\xc3\xa6r Stockholm som den eneste s\xc3\xb8n af Arveprins Gustav Adolf af Sverige i hans \xc3\xa6gteskab med Prinsesse Sibylla af Sachsen-Coburg-Gotha. Han fik titlerne Sveriges arvefyrste og hertug af J\xc3\xa4mtland. Den 7. juni 1946 blev han d\xc3\xb8bt med navnene Carl Gustaf Folke Hubertus af Sveriges \xc3\xa6rkebiskop Erling Eidem i slotskirken p\xc3\xa5 Stockholms Slot. Hans faddere var kong Gustav 5. af Sverige, kronprins Gustav Adolf og kronprinsesse Louise af Sverige, hertug Carl Eduard af Sachsen-Coburg og Gotha, kronprins Frederik og kronprinsesse Ingrid af Danmark, kronprins Olav af Norge, prinsesse Juliana af Nederlandene, grev Folke Bernadotte af Wisborg og grevinde Maria Bernadotte af Wisborg. Han blev holdt over d\xc3\xa5ben af sin far og oldefar, Gustav 5. af Sverige, som udtalte: \xe2\x80\x9dM\xc3\xa5tte hertigen av J\xc3\xa4mtland bli till nytta och gl\xc3\xa4dje f\xc3\xb6r sitt svenska folk!\xe2\x80\x9d._NEWLINE_Carl og Gustaf er gamle kongenavne som tidligere havde v\xc3\xa6ret b\xc3\xa5ret af flere sl\xc3\xa6gtninge til Carl Gustaf, blandt andet hans tyske morfar Carl Eduard af Sachsen-Coburg-Gotha og oldefar Gustav 5., farfar Gustav Adolf og far Gustav Adolf. Navnet Folke er efter Folke Bernadotte og Hubertus er en h\xc3\xa6dersbevisning til moderen Sibyllas yndlingsbror, der var faldet under Anden Verdenskrig._NEWLINE_Sin f\xc3\xb8rste officielle opgave havde Carl Gustaf allerede, da han bare var et halvt \xc3\xa5r gammel, da han tog imod et s\xc3\xb8lvb\xc3\xa6ger fra den franske politiker Justin Godart som tak for svensk hj\xc3\xa6lp under Anden Verdenskrig._NEWLINE_Da Carl Gustav var 9 m\xc3\xa5neder gammel, omkom hans far, arveprins Gustav Adolf, ved en flyulykke ved Kastrup Lufthavn. I 1950 flyttede Sibylla, Carl Gustaf og hans \xc3\xa6ldre s\xc3\xb8stre, prinsesserne Margaretha, Birgitta, D\xc3\xa9sir\xc3\xa9e samt Christina fra Haga Slot til Stockholm Slot.\n_START_SECTION_\nKronprins\n_START_PARAGRAPH_\nVed oldefaderen kong Gustav 5.'s d\xc3\xb8d den 29. oktober 1950, blev hans farfar Gustaf 6. Adolf konge, og den da fire\xc3\xa5rige Carl Gustav blev Sveriges kronprins. Den unge Carl Gustaf tilbragte somrene p\xc3\xa5 slottet Solliden, syd for Borgholm p\xc3\xa5 \xc3\x98land, som han senere arvede efter sin farfar. Sin grundl\xc3\xa6ggende skolegang modtog han ved privatskolen Broms skola p\xc3\xa5 \xc3\x96stermalm i Stockholm. Han blev konfirmeret i 1962 i Borgholm Kirke p\xc3\xa5 \xc3\x98land i 1962._NEWLINE_Ved Riksdagens h\xc3\xb6gtidliga \xc3\xb6ppnande i 1965 aflagde han sin tro- och huldhetsed, hvilket indebar, at han lovede at v\xc3\xa6re kongen tro, respektere Riksdagens rettigheder og i \xc3\xb8vrigt virke i overensstemmelse med Sveriges grundlov._NEWLINE_Den 22. april 1966 tog han studentereksamen 1966 ved kostskolen Sigtunastiftelsens Humanistiska L\xc3\xa4roverk i Sigtuna. I forbindelse med studentereksamen fik han sin f\xc3\xb8rste bil, en lysebl\xc3\xa5 Volvo P1800. _NEWLINE_Derefter aflagde han v\xc3\xa6rnepligt samt tog s\xc3\xb8officerseksamen i 1968, hvorefter han gik p\xc3\xa5 F\xc3\xb6rsvarsh\xc3\xb6gskolans chefkursus. Indledningsvis blev han l\xc3\xb8jtnant i Svea Livgarde, i J\xc3\xa4mtlands f\xc3\xa4ltj\xc3\xa4garregemente, i den svenske fl\xc3\xa5de og i Flygvapnet. Inden kronprinsen efterfulgte sin farfar, havde han opn\xc3\xa5et rang af kaptajn i fl\xc3\xa5den, h\xc3\xa6ren og flyvev\xc3\xa5bnet._NEWLINE_I 1968 flyttede kronprinsen til Uppsala for at studere sociologi, statskundskab, finansret og \xc3\xb8konomi ved Uppsala universitet. P\xc3\xa5 sit studenterkammer holdt han ogs\xc3\xa5 sin f\xc3\xb8rste pressekonference i 1968. Studierne var anlagt som en orientering - der blev ikke aflagt nogle pr\xc3\xb8ver, og han tog ingen eksamener. Senere l\xc3\xa6ste han national\xc3\xb8konomi ved Stockholms universitet._NEWLINE_Som kronprins gennemgik Carl Gustaf et specialkomponeret program med studiebes\xc3\xb8g ved forskellige svenske statslige, sociale og kommunale instanser og ved virksomheder i Sverige samt deltog i den svenske repr\xc3\xa6sentation ved blandt andet FN, Sida, Hambros Bank og Svenska Handelskammaren. Han opholdt sig desuden en l\xc3\xa6ngere periode i London. I september 1971 fungerede kronprinsen for f\xc3\xb8rste gang som rigsforstander som stedfortr\xc3\xa6der for Gustav 6. Adolf, der var p\xc3\xa5 ferie i Italien.\n_START_SECTION_\nTronbestigelse\n_START_PARAGRAPH_\nDa Gustaf 6. Adolf d\xc3\xb8de den 15. september 1973, blev kronprins Carl Gustaf, 27 \xc3\xa5r gammel, Sveriges konge. Han havde v\xc3\xa5get ved sin farfars d\xc3\xb8dsleje i Helsingborg og den 16. september, samme dag som valget til riksdagen blev afholdt, ankom han til Stockholm som monark p\xc3\xa5 Bromma Lufthavn, hvor statsminister Olof Palme, finansminister Gunnar Str\xc3\xa4ng, landsh\xc3\xb8vding i Stockholms l\xc3\xa4n Hjalmar Mehr og tusindvis andre tog imod den unge konge. Da han samme dag tr\xc3\xa5dte ud p\xc3\xa5 Stockholms Slots balkon som monark for f\xc3\xb8rste gang, var der mere end 25.000 mennesker samlet. Han antog valgsproget F\xc3\xb6r Sverige \xe2\x80\x93 i tiden._NEWLINE_Den 19. september aflagde han sin kongeed, som forel\xc3\xa6stes af justitsminister Lennart Geijer under et ekstraordin\xc3\xa6rt statsr\xc3\xa5d. Ved statsr\xc3\xa5det erkl\xc3\xa6rede kongen, at hans regentnavn skulle v\xc3\xa6re Carl XVI Gustaf, og at hans titel skulle v\xc3\xa6re Sveriges Konge og ikke som tidligere Af Guds N\xc3\xa5de Sveriges, Goternes og Vendernes Konge. Derefter tr\xc3\xa5dte han frem for riksdagen, corps diplomatique, hoffet m.fl. i Rigssalen p\xc3\xa5 Stockholms slott og holdt i overensstemmelse med traditionen en mindetale for den afd\xc3\xb8de monark. Ved ceremonien sad kongen, da han holdt talen p\xc3\xa5 Dronning Kristinas S\xc3\xb8lvtrone, men ligesom sine to n\xc3\xa6rmeste forg\xc3\xa6ngere p\xc3\xa5 tronen (Gustav 5. og Gustav 6. Adolf) afstod han fra at lade sig krone, og bar derfor heller aldrig kongekronen eller de \xc3\xb8vrige rigsregalier. Statsr\xc3\xa5det samt ceremonien fra Rikssalen blev sendt direkte i Sveriges Television._NEWLINE_Carl 16. Gustaf foretog sin f\xc3\xb8rste eriksgata i sit titul\xc3\xa6rhertugd\xc3\xb8mme J\xc3\xa4mtland i sit f\xc3\xb8rste \xc3\xa5r som konge, og den sidste gennemf\xc3\xb8rte han i H\xc3\xa4rjedalen i 1989. Han havde da foretaget en rejse gennem alle l\xc3\xa4n i Sverige. Sine f\xc3\xb8rste statsbes\xc3\xb8g som konge aflagde han i Sveriges nabolande og andre lande som Bernadotterne her t\xc3\xa6tte forbindelser til, til Norge i oktober 1974, til Finland i december 1974 og til Danmark, Island og Storbritannien i 1975.\n_START_SECTION_\nNy regeringsform\n_START_PARAGRAPH_\nVed Carl 16. Gustafs tronbestigelse i 1973 var Regeringsformen af 1809 stadig g\xc3\xa6ldende, der formelt indebar en ret betydelig magt til kongen. I praksis var kongens magtbef\xc3\xb8jelser dog st\xc3\xa6rkt begr\xc3\xa6nsede, og i 1969 var parlamentarismen blevet skrevet ind i grundloven. Alligevel indebar den gamle grundlov blandt andet, at det rent formelt var kongen som udn\xc3\xa6vnte og afsatte regeringen og selv traf alle regeringsbeslutninger, der dog skulle forberedes og kontrasigneres af regeringen._NEWLINE_I 1974 vedtog Riksdagen imidlertid en ny regeringsform, der tr\xc3\xa5dte i kraft 1. januar 1975. Den begr\xc3\xa6nsede  kongens funktion til hovedsageligt at omfatte repr\xc3\xa6sentative og ceremonielle opgaver, og han mistede retten til at udn\xc3\xa6vne regeringen og at deltage i indenrigspolitiske beslutninger. Kongens vigtigste tilbagev\xc3\xa6rende arbejdsopgave var nu som statsoverhoved at v\xc3\xa6re Sverige h\xc3\xb8jeste repr\xc3\xa6sentant i forhold til andre lande ved at afl\xc3\xa6gge og modtage statsbes\xc3\xb8g og akkreditere udenlandske ambassad\xc3\xb8rer. Han forblev ogs\xc3\xa5 fortsat ordf\xc3\xb8rende i utrikesn\xc3\xa4mnden og skulle \xc3\xa5bne riksm\xc3\xb6tet. Kongen blev endvidere frataget muligheden at adle. Som statsoverhoved uddeler han dog fortsat ordener og medaljer. Som konsekvens af den nye regeringsform fik kongen endvidere stemmeret, en rettighed han dog har valgt ikke at udnytte.\n_START_SECTION_\n\xc3\x86gteskab\n_START_PARAGRAPH_\nDen 12. marts 1976, kort f\xc3\xb8r sin 30 \xc3\xa5rs f\xc3\xb8dselsdag, blev han forlovet p\xc3\xa5 Stockholms Slot med den tysk-brasilianske Silvia Sommerlath, som han havde m\xc3\xb8dt og var blevet forelsket i, da han i 1972 overv\xc3\xa6rede de Olympiske Lege i M\xc3\xbcnchen i Vesttyskland. De blev gift den 19. juni 1976 i Storkyrkan i Stockholm. Senere samme \xc3\xa5r gav han tilladelse til at hans farbror Prins Bertil kunne indg\xc3\xa5 \xc3\xa6gteskab med Lilian Craig uden at miste sin titel og arveretten til den svenske trone._NEWLINE_I 1977 f\xc3\xb8dtes kongeparrets f\xc3\xb8rste barn, Prinsesse Victoria. Hun fulgtes af Prins Carl Philip i 1979 og Prinsesse Madeleine i 1982. Oprindeligt var Carl Philip kronprins, men i 1980 \xc3\xa6ndredes Successionsordningen s\xc3\xa5 den tillod kvindelig tronf\xc3\xb8lge. \xc3\x86ndringen bet\xc3\xb8d, at prins Carl Philip m\xc3\xa5tte afgive positionen som tronf\xc3\xb8lger til sin \xc3\xa6ldre s\xc3\xb8ster kronprinsesse Victoria. Kongen havde ingen indvendinger mod princippet, men derimod mod at hans s\xc3\xb8n blev frataget den position og titel han havde indtaget fra f\xc3\xb8dslen. Samme \xc3\xa5r som Prinsesse Madeleine blev f\xc3\xb8dt besluttede kongeparret at flytte fra Stockholms Slot i hovedstadens centrum til det mere elegante lystslot Drottningholm Slot p\xc3\xa5 Lov\xc3\xb6n i M\xc3\xa4laren udenfor Stockholm. Stockholm Slot vedblev dog at v\xc3\xa6re kongens officielle residens og arbejdsplads.\n_START_SECTION_\nPersonlige interesser\n_START_PARAGRAPH_\nCarl Gustav er meget aktiv i spejderarbejdet i Sverige._NEWLINE_Han begyndte at spille mundharmonika som tre\xc3\xa5rig, en interesse der har holdt sig ind i voksenalderen."